text: ভোলায় পাথরবোঝাই ট্রাক নিয়ে বেইলি ব্রিজ খালে - বরিশাল বাণী
  ভোলায় অতিরিক্ত পাথরবোঝাই ট্রাক পার হতে গিয়ে বেইলি ব্রিজ ভেঙে খালে পড়ে গেছে। এ ঘটনায় কয়েকজন আহত হলে তাদের স্থানীয়ভাবে প্রাথমিক চিকিৎসা দেওয়া হয়।
  বেইলি ব্রিজটি ভেঙে যাওয়ায় ভোলা-চরফ্যাশন সড়কে যানবাহন চলাচল ব্যাহত হচ্ছে। এছাড়াও এ রুট দিয়ে যাতায়াত করা যাত্রীরা বিকল্পভাবে নৌকা দিয়ে পারাপার হচ্ছেন।
  মঙ্গলবার (১৭ মে) বেলা পৌনে ১১টার দিকে ভোলার লালমোহন উপজেলার ডাওয়া বাজারে এ ঘটনা ঘটে।
  স্থানীয় মো. আব্দুল রহিম ও মো. গিয়াস উদ্দিন জানান, ভোলা-চরফ্যাশন সড়কের প্রসস্তকরণ কাজের জন্য বিকল্প হিসেবে সাময়িকভাবে ডাওরী বাজারের নতুন বেইলি ব্রিজটি দেওয়া হয়েছিল। সকালের দিকে ভোলা থেকে চরফ্যাশনগামী একটি অতিরিক্ত পাথর বোঝাই ট্রাক বেইলি ব্রিজ দিয়ে পার হওয়ার সময় ব্রিজটি ভেঙে ট্রাকসহ খালে পরে যায়। তবে এসময় কেউ তেমন গুরুতর আহত হয়নি।
  ভোলার লালমোহন থানার ভারপ্রাপ্ত কর্মকর্তা (ওসি) মো. মাকসুদুর রহমান মুরাদ জানান, খবর পেয়ে আমরা ব্রিজ মেরামতের জন্য সওজ বিভাগকে জানিয়েছি। বর্তমানে ঘটনাস্থলে পুলিশ, ফায়ার সার্ভিস ও সওজ বিভাগের লোকজন রয়েছে। তারা কাজ শুরু করেছে।